ครม.ไฟเขียว14สินค้าเทรดฟิวเจอร์ส
ครม.อนุมัติตามคลังเสนอให้เพิ่ม 14 สินค้าในรายการซื้อขายล่วงหน้า เพิ่มทางเลือกให้นักลงทุน
28 ก.ย. 2553

ครม.อนุมัติตามคลังเสนอให้เพิ่ม 14 สินค้าในรายการซื้อขายล่วงหน้า เพิ่มทางเลือกให้นักลงทุน
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติตามที่กระทรวงการคลังเสนอ เรื่องการกำหนดสินค้าและตัวแปรตามพระราชบัญญัติซื้อขายล่วงหน้า พ.ศ.2546 เพิ่มอีกจำนวน 14 ประเภท เพื่อเพิ่มทางเลือกให้กับนักลงทุนต่างชาติ และขยายฐานนักลงทุนต่างประเทศ เนื่องจากตลาดซื้อขายล่วงหน้าเป็นที่นิยม และซื้อขายล่วงหน้ากันนอกตลาดอยู่แล้ว  ในแถบยุโรป อังกฤษ  อเมริกา อินเดีย และอีกหลายประเทศ  
ทั้งนี้ สินค้าที่เพิ่ม ประกอบด้วย กลุ่ม1.สินค้าโลหะมีค่า ได้แก่ เงินและทองคำขาว 2.โลหะอื่น ได้แก่ทองแดง สังกะสี ดีบุก  3.สินทรัพย์อื่น ได้แก่ ถ่านหิน ก๊าซธรรมชาติ  ไฟฟ้า และพลาสติก และ 4.กลุ่มตัวแปร ได้แก่ ค่าระวาง คาร์บอนด์เครดิต ดัชนีสินค้าโภคภัณฑ์ เพื่อเสนอให้สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) ประกาศเพิ่มเติมจากเดิม มีเพียง  ทองคำ หุ้น น้ำมันดิบ อัตราแลกเปลี่ยนเงินตรา ดอกเบี้ย ดัชนีหุ้น